Farten skal ned på Havbrovej i Vesthimmerland. Sådan lyder det fra beboere langs vejen efter en voldsom trafikulykke i aftes.

Det ser voldsomt ud på et af værelserne hjemme hos familien Nielsen efter gårsdagens hændelse. Her endte en 25-årig mand med at torpedere deres hus på Havbrovej i Vesthimmerland i en voldsom soloulykke. Den 25-årige mistede af uvisse årsager kontrollen over bilen. I et sving kom han ud af kurs og hen over marken. Han fortsatte, mens bilen væltede rundt ind over familien hæk og ramte lige ind i huset. - Det var nok det sidste, jeg havde regnet med ville ske. Selvom folk kører stærkt herude, så havde jeg ikke set den komme, at nogen ville køre ind i vores hus, siger Søren Nielsen, der til dagligt er vognmand. Familien fortæller, at det langtfra er første gang, der sker uheld på strækningen. Ifølge dem og flere beboere på vejen kommer flere bilister galt afsted i et sving, der ikke er skiltet, og på grund af for høj fart, sker der jævnligt uheld. -	Jeg har flere gange været ude, fordi folk er kørt galt. Og det er altid, fordi de har kørt med for høj fart, siger Niels Jørgen Nielsen, der er nabo til Søren Nielsen. -	Det sker altså jævnligt, siger han. Også Søren Nielsen oplever, at alt for mange træder for hårdt på speederen, når de kører på vejen. Og ovenpå gårsdagen ulykke har familien fået nok. Nu kræver de handling fra Vesthimmerlands Kommune. -	Der burde jo sættes noget op i svinget. En advarsel om et skarpt sving, og ellers skal hastighedsbegrænsningen sættes ned, siger han. Vesthimmerlands Kommune vil kigge på problemerne Kirsten Moesgaard, som er næstformand i Teknik- og Miljøudvalget i Vesthimmerlands Kommune, anerkender, at der kan gøres mere for at øge trafiksikkerheden på Havbrovej. -	Det er noget, vi skal have kigget alvorligt på. Jeg kan forstå, at der er et problem derude, og det skal vi have undersøgt ordentligt. Så det må vi have gjort hurtigst muligt. Allerede i næste uge, vil jeg sige, fortæller hun. Men om det bliver en ændret fartgrænse eller skiltning, kan hun endnu ikke sige. -	Vi har jo nogle professionelle folk, som nok er bedre til at komme med en løsning, end jeg er sådan lige her. Men jeg tror på, at der skal gøre noget. Og måske en kombination af både nedsat fartgrænse og skiltning kan være løsningen, siger næstformanden. Både familien Nielsen og naboerne ser frem til, at der bliver gjort noget konkret for at forebygge uheld på Havbrovej. Indtil da har de en bøn til bilisterne: -	Vi vil virkelig gerne opfordrer folk til at sætte farten ned. Det er så farligt både for dem selv, men altså også for os. Vi bor altså også familier herude på landet, siger Helle Kristiansen, der danner par og bor i huset sammen m ed Søren Nielsen.